**KATOLIČKA OSNOVNA ŠKOLA**

**U POŽEGI**

*Ulica pape Ivana Pavla II. 6, 34 000 POŽEGA*

***PRAVILNIK***

***O NAČINU I POSTUPKU ZAPOŠLJAVANJA***

*Požega, ožujak 2019. godine*

*S A D R Ž A J*

*I. OPĆE ODREDBE ……………………….…………………………………………………………………….. 3*

*II. POSTUPAK PROVEDBE NATJEČAJA ZA ZASNIVANJE RADNOG ODNOSA I VREDNOVANJA KANDIDATA ……………………………………….…………..……….….………………………..……… . 3*

*V. ZAVRŠNE ODREDBE …………………………………………….…..…………………..…………….… 6*

Na temelju članka 107. Zakona o odgoju i obrazovanju u osnovnoj i srednjoj školi („NN“ br. 87/08., 86/09., 92/10., 105/10 - ispr., 90/11., 5/12., 16/12., 86/12., 94/13., 152/14., 7/17., 68/18.) te članka 41. Statuta Katoličke osnovne škole u Požegi, uz prethodnu suglasnost Osnivača-Ureda za katoličke škole u Požeškoj biskupiji, Broj: 365/2019. od 4. ožujka. 2019. godine, Školski odbor Katoličke osnovne škole u Požegi, na sjednici održanoj dana 15. ožujka 2019. godine, donosi:

**PRAVILNIK**

**O NAČINU I POSTUPKU ZAPOŠLJAVANJA**

***I. OPĆE ODREDBE***

**PREDMET PRAVILNIKA**

Članak 1.

(1) Ovim se Pravilnikom o načinu i postupku zapošljavanja (dalje u tekstu: Pravilnik) u Katoličkoj osnovnoj školi u Požegi (dalje u tekstu: Škola) uređuje način i postupak provedbe natječaja za zasnivanje radnog odnosa kojim se svim kandidatima prijavljenim na natječaj osigurava jednaka dostupnost zaposlenja u Školi pod jednakim uvjetima, vrednovanje kandidata prijavljenih na natječaj, odredbe o sastavu i radu posebnog povjerenstva koje sudjeluje u procjeni i vrednovanju kandidata (dalje u tekstu: Povjerenstvo), kao i ostale odredbe u vezi natječaja za zasnivanje radnog odnosa.

(2) Ovaj Pravilnik ne primjenjuje se u slučaju izbora i imenovanja ravnatelja Škole.

(3) Izrazi koji su navedeni u ovom Pravilniku u muškom rodu neutralni su i odnose se na osobe oba spola.

***II. POSTUPAK PROVEDBE NATJEČAJA ZA ZASNIVANJE RADNOG ODNOSA I VREDNOVANJA KANDIDATA***

**ZASNIVANJE RADNOG ODNOSA U ŠKOLI**

Članak 2.

(1) Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi (dalje u tekstu: Zakon), drugim zakonima i propisima.

(2) Iznimno od stavka 1. ovog članka, radni odnos se može zasnovati ugovorom o radu i bez natječaja u skladu s odredbama Zakona.

**OBJAVA I SADRŽAJ NATJEČAJA**

Članak 3.

(1) Natječaj za zasnivanje radnog odnosa objavljuje se na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole, a rok za primanje prijava kandidata ne može biti kraći od osam (8) dana od dana objave natječaja.

(2) Natječaj treba sadržavati:

1. naziv i sjedište Škole;
2. naziv radnog mjesta za koje se raspisuje natječaj;
3. tjedno radno vrijeme i vrijeme na koje se sklapa ugovor o radu;
4. opće i posebne uvjete, za radno mjesto za koje se raspisuje natječaj;
5. naznaku ako se provodi vrednovanje odnosno testiranje kandidata;
6. naznaku da je zamolbu potrebno vlastoručno potpisati i priloge/dokumentaciju koju su kandidati dužni priložiti;
7. naznaku da se isprave prilažu u neovjerenoj preslici;
8. naznaku o načinu dostavljanja prijave i adresu Škole na koju se podnose prijave s potrebnom dokumentacijom;
9. rok za podnošenje prijave;
10. naznaku probnog rada ako se ugovara;
11. naznaku da se na natječaj mogu javiti osobe oba spola;
12. naznaku da se urednom prijavom smatra samo ona prijava koja sadrži sve podatke i priloge navedene u natječaju i koja je podnesena u roku;
13. naznaku na koji način se obavještavaju kandidati o rezultatima natječaja.
14. izjavu da će Škola koristiti i dalje obrađivati podatke u svrhu provedbe natječajnog postupka sukladno propisima koji reguliraju zaštitu osobnih podataka.

**PONIŠTENJE, ISPRAVAK I PONAVLJANJE NATJEČAJA**

Članak 4.

(1) Natječaj će se poništiti ako nije raspisan u skladu s važećim propisima.

(2) Natječaj će se ispraviti ako je u natječaju bila navedena greška, u tom slučaju se natječaj produžuje za osam (8) dana.

(3) Natječaj će se ponoviti ako nitko od kandidata nije mogao biti izabran.

Ako se na natječaj ne javi osoba koja ispunjava zakonske uvjete, natječaj će se ponoviti u roku od pet mjeseci, a do zasnivanja radnog odnosa na osnovi ponovljenog natječaja radni odnos se može zasnovati s osobom koja ne ispunjava propisane uvjete.

**POVJERENSTVO ZA PROCJENU I VREDNOVANJE KANDIDATA**

Članak 5.

1. Povjerenstvo za procjenu i vrednovanje kandidata imenuje Odlukom ravnatelj Škole.
2. Povjerenstvo ima tri (3) člana.
3. Članove Povjerenstva imenuje ravnatelj Škole iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku natječaja.
4. Ravnatelj Škole je član Povjerenstva i njegov predsjednik.
5. Povjerenstvo sastavlja zapisnik, a ravnatelj kao predsjednik povjerenstva imenuje zapisničara Povjerenstva.
6. Član Povjerenstva ne može biti osoba koja je s kandidatom u srodstvu.

**RAD POVJERENSTVA**

Članak 6.

(1) Povjerenstvo obavlja slijedeće poslove:

1. utvrđuje koje su prijave na natječaj pravodobne i potpune;
2. utvrđuje listu kandidata prijavljenih na natječaj koji su podnijeli pravodobne i potpune prijave te koji ispunjavaju formalne uvjete iz natječaja i kandidate s te liste upućuje na razgovor (intervju) i/ili testiranje;
3. utvrđuje sadržaj testiranja (područja provjere, pravne i druge izvore za pripremu kandidata za testiranje);
4. poziva kandidate na razgovor (intervju) i po potrebi provodi testiranje s kandidatima;
5. utvrđuje rang-listu kandidata na temelju provedenog razgovora (intervjua) i/ili testiranja;
6. sastavlja zapisnik o provedenom postupku procjene i vrednovanja kandidata kojem se prilaže rang-lista kandidata.

**VANJSKI STRUČNJACI**

Članak 7.

(1) Prema potrebi, Povjerenstvo može zatražiti da dio vrednovanja kandidata odnosno testiranja kandidata obavi nezavisni stručnjak ili pravna osoba.

Nezavisni stručnjak ili pravna osoba time ne postaje dio Povjerenstva.

(2) Povjerenstvo može angažirati nezavisnog stručnjaka ili pravnu osobu da za Školu sastavi testove koji će se koristiti u procjeni i vrednovanju kandidata.

**PROCJENA I VREDNOVANJE KANDIDATA**

Članak 8.

(1) Procjena i vrednovanje kandidata provodi se putem razgovora (intervjua) i ukoliko ravnatelj Škole to smatra potrebnim, putem testiranja.

(2) Kandidat koji nije pristupio razgovoru (intervju) i/ili testiranju ne smatra se kandidatom.

**RAZGOVOR (INTERVJU)**

Članak 9.

(1) Povjerenstvo u razgovoru s kandidatom utvrđuju interese i motivaciju kandidata za rad u Školi. Povjerenstvo prilikom razgovora uzima u obzir preporuke, dodatna znanja i edukacije, kao i dosadašnje radno iskustvo kandidata.

(2) Povjerenstvo u skladu s odredbama Kanonskog prava Katoličke Crkve utvrđuje ima li kandidat zdrav kršćanski pogled na svijet i život te može li uz stručnu spremu i pedagošku sposobnost pružati svjedočanstvo ljudske, kulturne i kršćanske zrelosti kako bi bio sposoban surađivati u ostvarivanju temeljnog cilja Škole.

**TESTIRANJE**

Članak 10.

(1) Testiranje iz članka 8. stavak 1. provodi se samo za kandidate koji su podnijeli pravodobne i potpune prijave i ispunjavaju formalne uvjete iz natječaja.

(2) Iznimno, testiranje se može provesti i za kandidate koji su podnijeli pravodobne i potpune prijave, ali ne ispunjavaju formalne uvjete iz natječaja, ako se nije javio nitko tko ispunjava uvjete, a nužno je na određeno vrijeme primiti nestručnu osobu u skladu s odredbama Zakona.

(3) Testiranje kandidata može se provesti i kod zapošljavanja na određeno vrijeme bez natječaja, o čemu odlučuje ravnatelj Škole po diskrecijskoj ocjeni.

**UTVRĐIVANJE REZULTATA PROCJENE I VREDNOVANJA KANDIDATA**

Članak 11.

1. Nakon provedenog razgovora (intervjua) i/ili testiranja Povjerenstvo utvrđuje rang-listu kandidata na temelju razgovora (intervjua) i/ili njihova testiranja.
2. Povjerenstvo utvrđuje rezultat razgovora (intervjua) i/ili testiranja bodovima od 0 do 10 bodova.
3. Ravnatelj na temelju provedene procjene i vrednovanja kandidata predlaže Školskom odboru zasnivanje radnog odnosa s najbolje rangiranim kandidatom s liste Povjerenstva.
4. Ako su dva ili više kandidata podjednako rangirani, ravnatelj predlaže Školskom odboru zasnivanje radnog odnosa s jednim od tih kandidata.

**ZAPISNIK**

Članak 12.

Nakon izvršene procjene i vrednovanja kandidata svi članovi Povjerenstva potpisuju zapisnik.

***III. ZAVRŠNE ODREDBE***

Članak 13.

Izmjene i dopune ovog Pravilnika donose se na način i po postupku utvrđenim za njegovo donošenje.

Članak 14.

Ovaj Pravilnik donosi se uz prethodnu suglasnost Osnivača – Ureda za Katoličke škole u Požeškoj biskupiji.

Članak 15.

1. Ovaj Pravilnik stupa na snagu osmog (8) dana od dana objave na oglasnoj ploči Škole.
2. Ovaj Pravilnik objavljuje se na mrežnoj stranici Škole.

Klasa: 003-05/19-01/1

Ur. broj: 2177/1-6-01/1-19-1

Požega, 15. ožujka 2019.

PREDSJEDNIK ŠKOLSKOG ODBORA:

Vjekoslav Marić, prof.

Ovaj Pravilnik objavljen je na oglasnoj ploči dana 18. ožujka 2019. godine, a stupio je na snagu dana 26. ožujka 2019. godine.

RAVNATELJ:

Frano Barišić, prof.